4. Վիեննայի հանդիպման և դրա արդյունքների վերաբերյալ անխտիր բոլոր կողմերի լավատեսական հայտարարությունների ֆոնին ո'չ ադրբեջանական և ո'չ էլ, բնականաբար, հայկական կողմերը առաջնագծից չեն հեռացնում ապրիլյան սրացումից հետո կուտակած հրետանային միջոցները, զրահատեխնիկան և զորքերը։ Որքան էլ տարօրինակ ու աբսուրդային է թվում, բայց թե' հակամարտող կողմերը և թե 'ՄԽ համանախագահներն այս կապակցությամբ այնպիսի լռություն ու անտարբերություն են պահպանում, կարծես միանգամայն նորմալ է խոսել հրադադարի ռեժիմի ամրապնդման մասին առաջնագծի նման ռազմականացվածության պայմաններում։ Վիեննայում այս հարցի շուրջ որևէ համաձայնություն ձեռք չի բերվել, համանախագահների հայտարարության մեջ այս խնդրին որևէ` անգամ թաքնված անդրադարձ չի արվել։ Մինչդեռ ցանկացած խաղաղ գործընթացի սկսման կամ վերսկսման նախապայմանն առաջին հերթին առաջնագիծը «բեռնաթափելն» է։ Եթե դա չի արվում, ինչ-որ բան այն չէ։